Selo sengwe sa botlhokwa se se dirang gore serapa seno se nne se ntse se le teng ke gore diphologolo tse di fudugang di nne le lefelo le di ka fudugelang kwa go lone. Dikarolo di le dintsi tsa serapa seno di kampeletswe ka legora go thibela diphologolo gore di se ka tsa tsena mo toropong. Go lengwa ga masimo a a ntseng a oketsega le go fudisa matsomane mo lefelong la diphologolo tseno, go tswala tselana e e kafa borwa e diphologolo tse di fudugang di neng di ka tswa ka yone. Go di tswalela gotlhelele go ka nna ga nna le diphelelo tse di kotsi. Diphologolo tse di tswang di ya go batla mafulo di ka nna tsa se ka tsa tlhola di kgona go boa! Go dira gore tselana eno e se ka ya tswalwa gotlhelele, ba Lephata la Diphologolo Tsa Naga Tsa Kenya, e leng setlhopha se se eteletseng pele mo go sirelediweng ga diphologolo tsa naga, ba rekile naga e e bapileng le serapa seno sa diphologolo. Go sa kgathalesege mathata ano, ngwaga le ngwaga, Serapa sa Diphologolo sa Nairobi se ngoka bajanala go tla go boga bontle jwa sone.